荘禧帝姫
『故鄆国公主石記文』:公主、今皇帝之息女、母曰御侍馮氏。以慶暦二年六月二日生、三年八月十八日卒。火於奉先佛舎。初宮闈叢慶薦啓紡塼之吉、而公主於諸女行第五、韶穎明秀、瓊膚紺髪、真天人之相。方且詔有司條西漢之制、以疏脂沐、酌開元之典、以錫嘉號、制未及下、雨淫遘厲、奄至不淑。宸扆眷悼、乃有鄆国之贈。国朝之故、自帝子下逮諸宗室、凡未封爵而殤、雖追貴一品、不專舉仗衛。及是、燕恭恵王之鹵簿將陪葬於永熙、故公主從焉。載以軿車、大鴻臚持節護行、以甲申孟夏癸卯藏于荘懿太后之陵域、不封樹、從舊制也。臣某載筆以司宗譜承詔撰、著得詳録云。謹記。
『宋会要輯稿』:楚国大長公主、慶暦三年八月薨、追封鄆国。嘉佑四年十二月追封魏国。治平元年六月追封呉国長公主。元符三年三月改封楚国大長公主。政和四年十二月改封荘禧大長帝姫。